'तीनों सीटें जीत विरोधियों का मुंह बंद करूंगा'  
येदियुरप्पा ने कहा, विपक्ष का लक्ष्य मेरी छवि को नुकसान पहुंचाकर मुझे कठघरे में खड़ा करना है।
कर्नाटक के मुख्यमंत्री बीएस येदियुरप्पा ने शुक्रवार को कहा कि वह राज्य में 9 अप्रैल को होने वाले विधानसभा उपचुनाव में सभी तीन सीटें जीतकर अपने खिलाफ लगाए गए आरोपों का जवाब देंगे। उन्होंने कहा, हम सभी तीन विधानसभा सीटों पर जीत हासिल करेंगे।  उन्होंने कहा, उनका :विपक्षी कांग्रेस और जद एस: लक्ष्य मेरी छवि को नुकसान पहुंचाकर मुझे कठघरे में खड़ा करना है। येदियुरप्पा ने कहा, इसका जवाब सभी तीन विधानसभा क्षेत्रों को जीतकर दिया जाएगा। उन्होंने कहा, यह मेरा लक्ष्य है। यह पार्टी :भाजपा: के लिए प्रतिष्ठा का विषय है। यह उपचुनाव चेन्नापटना सीट से जद :एस: के एमसी अश्वथ, जगलूर-एसटी सीट से कांग्रेस के एसवी रामचंद्र और बांगरपेट-एससी सीट से कांग्रेस के एम नारायणस्वामी के विधानसभा की सदस्यता से इस्तीफा देने के कारण हो रहा है।   मुख्यमंत्री ने अपने खिलाफ असंतोष की चर्चा को मीडिया द्वारा गढ़ा हुआ बताकर खारिज कर दिया। उन्होंने कहा कि पार्टी की राज्य इकाई के अध्यक्ष के एस ईश्वरप्पा उनके करीब हैं और वह भविष्य में भी बने रहेंगे। उन्होंने कहा, हम सब एकसाथ हैं और कोई मतभेद नहीं है। गौरतलब है कि ईश्वरप्पा ही कथित तौर पर असंतुष्टों का नेतृत्व कर रहे हैं।